מוקי בליילוק

דרון אושיי "מוקי" בליילוק (באנגלית: Daron Oshay "Mookie" Blaylock; נולד ב-20 במרץ 1967) הוא כדורסלן עבר אמריקאי ששיחק במשך 13 עונות בליגת ה-NBA בעמדת הרכז. ממוצעיו לאורך הקריירה עומדים על 13.5 נקודות, 4.1 ריבאונדים, 6.7 אסיסטים ו-2.3 חטיפות למשחק. על אף מבנה גופו הצנום (כ-80 ק"ג) וגובהו הנמוך יחסית (1.83 מטרים), נחשב בליילוק לאורך שנות ה-90 לאחד השומרים הטובים בליגה בעמדת הרכז. הודות לזריזותו רשם בליילוק מספר גבוה במיוחד של 2.3 חטיפות בממוצע למשחק לאורך הקריירה, נתון שמציב אותו במקום הרביעי בתולדות ה-NBA (אחרי אלווין רוברטסון, מייקל ריי ריצ'רדסון וג'רי וסט). בין עונות 1994 ל-1999 נבחר פעמיים לחמישיית ההגנה הראשונה של העונה, ו-4 פעמים לחמישיית ההגנה השנייה. נוסף על כך היה מבין מובילי מוסרי האסיסטים ב-NBA ואחד מקלעי השלוש הבולטים. בליילוק נבחר בבחירה ה-12 בדראפט ה-NBA לשנת 1989 על ידי ניו ג'רזי נטס. כבר בעונתו הראשונה תפס מקום ברוטציית הקבוצה, כששותף ל-25.3 דקות למשחק, ובעונה הבאה שימש כרכז הפותח של הנטס ורשם ממוצעים של 14.1 נקודות ו-6.1 אסיסטים למשחק. בעונת 1991/1992 הוביל בליילוק את ניו ג'רזי, לצד דריק קולמן ודראז'ן פטרוביץ', לעונתה הטובה ביותר מאז 1985, ועזר לקבוצה להעפיל לשלב הפלייאוף לראשונה מזה 6 עונות. לקראת עונת 1992/1993 נשלח בטרייד לאטלנטה הוקס בתמורה לרכז רומיל רובינסון. באטלנטה שיחק בליילוק במשך 7 עונות, תחת המאמן לני וילקינס, אשר בכולן העפילה הקבוצה לפלייאוף אך הודחה באחד משני הסיבובים הראשונים. לאורך תקופה זו שיחק לצד הכוכבים דומיניק וילקינס וקווין ויליס, ולאחר מכן לצד דיקמבה מוטומבו, סטיב סמית' וכריסטיאן לייטנר. בעונת 1993/1994, השנייה שלו באטלנטה, נבחר בפעם היחידה בקריירה להשתתף במשחק האולסטאר, לאחר שהעמיד ממוצעים של 13.8 נקודות, 5.2 ריבאונדים, 9.7 אסיסטים ו-2.6 חטיפות למשחק. בעונות 1997 ו-1998 הוביל בליילוק את רשימת החוטפים ב-NBA, עם 2.7 ו-2.6 חטיפות בממוצע למשחק, בהתאמה. בכל אחת מעונות 1995 עד 1997 היה אחד משלושת קלעי השלשות הפוריים בליגה, כשקלע בהן 199, 231 ו-221 שלשות, בהתאמה. בתקופתו עם ההוקס קלע בסך הכול 1,050 שלשות וחטף 1,321 פעמים, שניהם שיאי מועדון. 3,764 האסיסטים שמסר במדי ההוקס מציבים אותו במקום השני בתולדות המועדון, אחרי דוק ריברס (3,866). בסוף עונת 1998/1999 הועבר בטרייד לגולדן סטייט ווריורס, בתמורה לחבילה שכללה את הבחירה העשירית בדראפט 1999, אותה ניצלה אטלנטה כדי לבחור את ג'ייסון טרי. בשתי עונותיו הראשונות עם הווריורס המשיך להציג יכולת טובה כרכז הפותח, עם 11.1 נקודות ו-6.7 אסיסטים למשחק. בעונתו השלישית בקבוצה, 2001/2002, עבר בליילוק לספסל, משם גיבה את הגארדים הצעירים לארי יוז וגילברט ארינאס, והעמיד ממוצעי שפל של 3.4 נקודות ו-3.3 אסיסטים ב-17.1 דקות למשחק בלבד. בסיום אותה עונה פרש בליילוק ממשחק, בגיל 35. להקת הרוק פרל ג'אם הוקמה בשנת 1990 בשם "מוקי בליילוק" על שם השחקן שהיה אהוד על חברי הלהקה, ואף הופיעה בשם זה, אך מאוחר יותר שינתה את שמה. שמו של אלבום הבכורה של הלהקה, Ten, נבחר כמחווה לבליילוק ששיחק עם גופייה מספר 10. ב-31 במאי 2013 היה בליילוק מעורב בתאונת דרכים חזיתית בקלייטון קאונטי, ג'ורג'יה, אשר הביאה למותה של אם לחמישה ילדים. בליילוק עצמו נפצע בתאונה ואף חובר למכונות החייאה, אך בהמשך החלים ויצא מכלל סכנה. בליילוק, שנהג ברכב אשר סטה ממסלולו וגרם לתאונה, הואשם בהריגה והודה באשמה באוקטובר 2014. הוא נשפט ל-15 שנות מאסר, ולאחר הסדר טיעון הופחת עונשו לשבע שנות מאסר, מתוכן ארבע על תנאי. פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות הקריירה ב-NBA, באתר Basketball-reference.com סטטיסטיקות הקריירה ב-NBA, באתר basketball-reference.com דירוג הרכזים הטובים בתולדות ה-NBA, באתר complex.com,‏ 30 באפריל 2013 מובילי ה-NBA בממוצע חטיפות למשחק בקריירה, באתר basketball-reference.com מוסרי האסיסטים המובילים ב-NBA בשנות ה-90, באתר basketball-reference.com קלעי השלשות המובילים ב-NBA בשנות ה-90, באתר basketball-reference.com רשימת נבחרי דראפט 1989, באתר basketball-reference.com המובילים הסטטיסטיים של אטלנטה הוקס, באתר basketball-reference.com שני גורקביץ'‏, "Ten" של פרל ג'אם חוגג 20: כל מה שלא ידעתם על האלבום, באתר וואלה, 19 באוגוסט 2011 בליילוק נפצע קשה בתאונת דרכים, באתר foxsports.com‏, 31 במאי 2013 גזר הדין של בליילוק במשפט, באתר ESPN,‏ 27 באוקטובר 2014